হাওড়া জেলা
১৯৩৭ সালে হাওড়া জেলা একটি স্বতন্ত্র জেলা হিসেবে আত্মপ্রকাশ করে। ১৯৬৩ সালে এই জেলাটি প্রেসিডেন্সি বিভাগের অন্তর্ভুক্ত হয়। হাওড়া জেলা বৃহৎ ও মাঝারি শিল্পের জন্য বিখ্যাত। জেলার হুগলি নদীর তীরবর্তী শহরগুলি কার্পাস বয়ন, পাট, ধাতুশিল্প, কাগজ প্রভৃতি শিল্পে বিশেষ সমৃদ্ধ। হাওড়া পৌরসংস্থা পশ্চিমবঙ্গের ছয়টি পৌরসংস্থার অন্যতম। ঐতিহাসিক উদ্ভিদ উদ্যান আচার্য জগদীশচন্দ্র বসু বটানিক্যাল গার্ডেন ও রামকৃষ্ণ মিশনের প্রধান কার্যালয় বেলুড় মঠ এই জেলার প্রধান পর্যটন কেন্দ্র।
হাওড়া পুলিশ কমিশনারেট
হাওড়া পুলিশ কমিশনারেট বা হাওড়া সিটি পুলিশ হল হাওড়া জেলার কয়েকটি নির্দিষ্ট শহরাঞ্চলের আইনশৃঙ্খলা রক্ষার দায়িত্বে থাকা একটি বিশেষ শহরাঞ্চলীয় পুলিশ বাহিনী। এটি ২০১১ সালে প্রতিষ্ঠিত হয়। এই কমিশনারেট পশ্চিমবঙ্গ পুলিশের একটি শাখা। হাওড়া জেলা পুলিশকে দ্বিখণ্ডিত করে এই বাহিনী গঠন করা হয়েছে। মোট ৮টি থানা এই বাহিনীর অধীনে আছে। হাওড়ার প্রথম পুলিশ কমিশনার হলেন অজেয় মুকুন্দ রাণাডে।